蠟梅詠
作者：舒岳祥
朝代：宋

paragraphs: 蜜蜂數日不出衙，將謂凍蟄無生涯。
今朝起看後園樹，總將蜜蠟銜爲花。
香作蜜香色蠟色，花瓣分明是蜂翼。
不是案頭乾死螢，不是營營蠅止棘。
朝陽熠熠泛崇光，黄露溶溶蜜滿房。
柔梢不入嬋娟鬢，道韻偏宜冷淡裝。
與梅同時喚作梅，風味甚似枝葩非。
若將形色定品格，何得江珧比荔枝。